b'\n_START_ARTICLE_\nTanks legat\n_START_PARAGRAPH_\nTanks legat er et legat etter Hans Tank (1742-1804), en kj\xc3\xb8pmann i Bergen. I sitt testament av 14. mars 1803, ga han et legat med det form\xc3\xa5l \xc3\xa5 bidra til \xc2\xabbedre pleie for lemmer ved det borgerlige sykehus\xc2\xbb. Videre var Domkirkens-, Korskirkens- og Nykirkens fattigskoler og Friskolen tilgodesett. Selskap som m\xc3\xa5tte bli \xc2\xabopprettet til druknede menneskers redning\xc2\xbb var heller ikke glemt i testamentet. N\xc3\xa5r kapitalen var steget til 60\xc2\xa0000 riksdaler, skulle en del av rentene tilfalle den i \xc2\xabtestamentet nevnte opprettendes borger- og realskole\xc2\xbb (Hans Tank og hustrus skole). Skolen startet i 1880, og i 1888 ble den overtatt av Bergen kommune. _NEWLINE_Hans Tank var gavmild mot byen ogs\xc3\xa5 da han levde. Blant annet var han den f\xc3\xb8rste som s\xc3\xb8rget for beplanting av tr\xc3\xa6r langs Kalfarveien fra Stadsporten og sydover til \xc2\xabBommen\xc2\xbb ved dav\xc3\xa6rende bygrense. Han s\xc3\xb8rget ogs\xc3\xa5 for \xc3\xa5 \xc2\xabanbringe b\xc3\xa6nke for de spadserende\xc2\xbb. Det var i 1790-\xc3\xa5rene.\n_START_SECTION_\nArkivet etter Tanks legat\n_START_PARAGRAPH_\nBergen byarkiv oppbevarer arkivmateriale etter Tanks legat. Arkivet omfatter \xc3\xa5rene 1797 til 1904. Byarkivet mottok materialet sammen med flere andre legat fra Bergen kommunes legatinspeksjon. Legatinspeksjonen var legatbestyrer._NEWLINE_Arkivet inneholder en forhandlingsprotokoll, kopib\xc3\xb8ker, en brevjournal, saksarkiv og regnskapsb\xc3\xb8ker. Som en kuriositet kan nevnes at en n\xc3\xb8kkel til Tank sitt gravsted er arkivert her.  _NEWLINE_Forhandlingsprotokollen for 1797-1895 inneholder regnskap. Her kan vi f.eks. lese om utgifter forbundet med kj\xc3\xb8p av grunn til Den Tankske skoles nye Bygning. Foran i protokollen er f\xc3\xb8rt inn testament og en liste over legatforstandere for \xc3\xa5rene 1813-1895. Forhandlingsprotokollen er ogs\xc3\xa5 verdt \xc3\xa5 fremheve p\xc3\xa5 grunn av bokomslagets materiale i kalveskinn, og p\xc3\xa5 grunn av h\xc3\xa5ndskriftene inne i boken. _NEWLINE_I saksarkivet finnes saker vedr\xc3\xb8rende Hans Tanks d\xc3\xb8dsbo, blant annet skifteforhandlingsprotokoll, hans testament og erindringer. Videre inneholder saksarkivet blant annet eksamenstabell for muntlig eksamen, skoleplan for Den Tankske skole og en tegning av skolebygningen.'